Title: Ministerstvo školstva, vedy, výskumu a športu Slovenskej republiky
Author: Karol Bergmann
Last saved by: vladimir.blaho
Company: MSSR, BRATISLAVA, SK

Štatút Ministerstva školstva, vedy, výskumu a športu Slovenskej republiky

Ministerstvo školstva, vedy, výskumu a športu Slovenskej republiky

Štatút Ministerstva školstva, vedy, výskumu a športu Slovenskej republiky 

Čl. 1	
Úvodné ustanovenia
(1)	Štatút Ministerstva školstva, vedy, výskumu a športu Slovenskej republiky (ďalej len "štatút") na základe všeobecne záväzných právnych predpisov^) podrobnejšie vymedzuje pôsobnosť a úlohy Ministerstva školstva, vedy, výskumu a športu Slovenskej republiky (ďalej len „ministerstvo“), ustanovuje zásady činnosti a jeho vnútornej organizácie, vzťahy ministerstva k ostatným ústredným orgánom štátnej správy, ďalším orgánom a organizáciám, právnickým osobám a fyzickým osobám.

^) Napríklad zákon 245/2008 Z. z. o výchove a vzdelávaní (školský zákon) a o zmene a doplnení niektorých zákonov, zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, zákon č. 172/2005 Z. zo organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, zákon č. 300/2008 Z. z. o organizácii a podpore športu a o zmene a doplnení niektorých zákonov, zákon č. 568/2009 Z. z. o celoživotnom vzdelávaní a o zmene a doplnení niektorých zákonov, zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

(2)	Úlohy, zásady činnosti a zásady organizácie ministerstva, uvedené v štatúte sú záväzné na vydanie organizačného poriadku ministerstva. 
Čl. 2	
Základné ustanovenia
(1)	Ministerstvo pôsobí na základe zákona č. 575/2001 Z. z. o organizácii činnosti vlády 
a organizácii ústrednej štátnej správy v znení neskorších predpisov (ďalej len "zákon").
(2)	Ministerstvo je rozpočtovou organizáciou štátu, ktorá je svojimi príjmami a výdavkami napojená na štátny rozpočet.^)

^) Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

(3)	Ministerstvo je právnická osoba, v právnych vzťahoch vystupuje vo svojom mene.
(4)	Sídlom ministerstva je Bratislava. 
Čl. 3	
Pôsobnosť ministerstva  
(1)	Ministerstvo je ústredným orgánom štátnej správy Slovenskej republiky pre materské školy, základné školy, stredné školy a vysoké školy, školské zariadenia, celoživotné vzdelávanie, vedu a techniku, pre štátnu starostlivosť o  mládež a šport.
(2)	Ministerstvo v rozsahu svojej pôsobnosti zriaďuje rozpočtové organizácie a príspevkové organizácie, kontroluje a hodnotí ich činnosť. 
Čl. 4	
Hlavné úlohy ministerstva 
(1)	V oblasti výchovy a vzdelávania na materských školách, základných školách a stredných školách a v školských zariadeniach
a)	riadi výkon štátnej správy na úseku školstva,
b)	spracúva koncepciu rozvoja výchovy a vzdelávania v Slovenskej republike,
c)	vypracúva a vydáva všeobecne záväzné právne predpisy a iné predpisy,
d)	vydáva a zverejňuje štátne vzdelávacie programy, rámcové učebné plány
a vzdelávacie štandardy,
e)	tvorí strategické, koncepčné a metodické dokumenty pre oblasť odborného vzdelávania a prípravy,
f)	schvaľuje učebnice, odborné učebné texty a didaktické materiály,
g)	spravuje sieť škôl, školských zariadení, stredísk praktického vyučovania a pracovísk praktického vyučovania,
h)	určuje pravidlá výberu a obsadzovania riadiacich funkcií a ďalších funkcií v rezorte školstva,
i)	riadi experimentálne overovanie riadenia, organizácie, obsahu a výkonu
výchovno-vzdelávacieho procesu v školách a v školských zariadeniach,
j)	určuje sústavu študijných odborov a učebných odborov odborného vzdelávania a prípravy a obsah odborného vzdelávania a prípravy,
k)	určuje pravidlá na akreditáciu vzdelávacích projektov a organizácií poskytujúcich kontinuálne vzdelávanie pedagogických zamestnancov a odborných zamestnancov,
l)	vedie centrálny register detí, žiakov a poslucháčov,
m)	vedie centrálny register pedagogických zamestnancov, odborných zamestnancov a ďalších zamestnancov škôl a školských zariadení,
n)	vykonáva financovanie regionálneho školstva a kontrolu použitia týchto prostriedkov,
o)	spracúva normatívy priestorovej, materiálnej a prístrojovej vybavenosti škôl, školských zariadení, stredísk praktického vyučovania a pracovísk praktického vyučovania,
p)	vykonáva zber údajov o počtoch detí a žiakov pre rozpočtové účely na kalendárny rok a vypracúva metodiku rozpisu normatívnych a nenormatívnych finančných prostriedkov pre regionálne školstvo,
q)	zabezpečuje financovanie škôl zriadených štátom uznanými cirkvami alebo náboženskými spoločnosťami a financovanie škôl zriadených inými právnickými osobami alebo fyzickými osobami,
r)	poskytuje účelové finančné prostriedky na rozvojové projekty a zabezpečuje dohľad nad plnením programu školskej investičnej výstavby, 
s)	vykonáva kontrolu dodržiavania hospodárnosti, efektívnosti, účinnosti a účelnosti pri hospodárení s verejnými prostriedkami poskytnutými z rozpočtu ministerstva,
t)	prostredníctvom Štátnej školskej inšpekcie a krajského školského úradu plní funkciu kontroly štátu nad úrovňou pedagogického riadenia, nad úrovňou výchovy
a vzdelávania a materiálno-technických podmienok vrátane praktického vyučovania
v školách a školských zariadeniach, v strediskách praktického vyučovania a vo vzdelávacích ustanovizniach,
u)	uskutočňuje prostredníctvom krajského školského úradu a Národného ústavu certifikovaných meraní vzdelávania kontinuálne monitorovanie výsledkov vzdelávania a vývoja vzdelávania v medzinárodnom porovnaní,
v)	vyhlasuje a koordinuje súťaže detí a žiakov základných škôl a stredných škôl a organizačne zabezpečuje ich účasť na vybraných medzinárodných súťažiach, 
w)	organizuje výber žiakov stredných škôl na štúdium v zahraničí na základe medzinárodných dohôd,
x)	vytvára systém finančného a hmotného zabezpečenia žiakov a zabezpečenia ich školského stravovania,
y)	vytvára podmienky pre bezpečnosť a ochranu zdravia vo výchove a vzdelávaní.
(2)	V oblasti vysokých škôl
a)	vytvára podmienky na rozvoj vysokých škôl a vysokoškolského vzdelávania v rámci akreditovaných študijných programov na vysokých školách všetkých typov,
b)	 vypracúva, každoročne aktualizuje a zverejňuje dlhodobý zámer vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl, 
c)	 každoročne vypracúva a zverejňuje výročnú správu o stave vysokého školstva,  určuje termín a formu predkladania výročnej správy o činnosti a hospodárení vysokej školy,
d)	prerokúva a vyhodnocuje dlhodobé zámery verejných vysokých škôl a súkromných vysokých škôl a ich aktualizáciu; určuje termín a formu predkladania týchto dlhodobých zámerov,
e)	vypracúva a aktualizuje metodiku na určovanie dotácií zo štátneho rozpočtu z kapitoly ministerstva vysokým školám a na jej základe určuje a poskytuje tieto dotácie po predchádzajúcom vyjadrení orgánov reprezentácie vysokých škôl, 
f)	rozhoduje po predchádzajúcom vyjadrení orgánov reprezentácie vysokých škôl  v odôvodnených prípadoch o obmedzení medziročného nárastu počtu študentov v dennej forme štúdia, na ktorých poskytne jednotlivým vysokým školám finančné prostriedky,
g)	registruje vybrané vnútorné predpisy vysokých škôl, 
h)	kontroluje dodržiavanie všeobecne záväzných právnych predpisov v oblasti vysokého školstva,
i)	kontroluje hospodárenie verejných vysokých škôl a súkromných vysokých škôl s prostriedkami štátneho rozpočtu, 
j)	navrhuje vláde udelenie štátneho súhlasu,^) zmenu názvu a začlenenia súkromnej vysokej školy,

^) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

k)	vydáva a spravuje sústavu študijných odborov a zverejňuje ju spolu s opismi študijných odborov vysokoškolského vzdelávania, 
l)	združuje a využíva informácie z registra študentov jednotlivých vysokých škôl v súlade s osobitnými predpismi a vedie register zamestnancov vysokých škôl,
m)	uznáva doklady o vzdelaní vydané zahraničnými vysokými školami alebo inými na to oprávnenými orgánmi, 
n)	materiálne a finančne zabezpečuje činnosť Akreditačnej komisie a orgánov reprezentácie vysokých škôl,
o)	upravuje podmienky finančného a hmotného zabezpečenia cudzincov študujúcich v Slovenskej republike a slovenských občanov počas štúdia v zahraničí,
p)	upravuje podrobnosti o doplňujúcom pedagogickom štúdiu na získanie pedagogickej spôsobilosti na výchovno-vzdelávaciu činnosť na školách a v školských zariadeniach,
q)	udeľuje oprávnenie na pôsobenie zahraničných vysokých škôl  na území Slovenskej republiky,
r)	na žiadosť vysokej školy vydáva stanovisko k žiadosti o uznanie dokladu o vzdelaní vydaného zahraničnou vysokou školou alebo vysokou školou z tretieho štátu na akademické účely,
s)	vydáva opatrením zoznam vysokých škôl pôsobiacich na území Slovenskej republiky členený na verejné vysoké školy, štátne vysoké školy, súkromné vysoké školy a vysoké školy pôsobiace na základe oprávnenia; pri univerzitných vysokých školách sa uvádza, že ide o univerzitnú vysokú školu,
t)	vytvára podmienky pre udeľovanie sociálnej podpory a štipendií pre študentov,
u)	vytvára systém dotácií na  priamu podporu  rozvoja vedy, techniky a umeleckej činnosti na vysokých školách.
(3)	V oblasti celoživotného vzdelávania
a)	vykonáva implementáciu stratégie celoživotného vzdelávania a celoživotného poradenstva,
b)	vykonáva akreditáciu vzdelávacích programov ďalšieho vzdelávania,
c)	stanovuje pravidlá a postupy overovania a uznávania výsledkov ďalšieho vzdelávania zamerané na nadobudnutie čiastočnej kvalifikácie a úplnej kvalifikácie,
d)	vytvára  národnú sústavu kvalifikácií,
e)	vytvára, využíva a sprístupňuje pre verejnosť informačný systém ďalšieho vzdelávania,
f)	vytvára systém monitorovania a prognózovania vzdelávacích potrieb ďalšieho vzdelávania,
g)	vykonáva kontrolu dodržiavania podmienok akreditácie a dodržiavania podmienok udelenia oprávnenia na vykonávanie skúšky na overenie odbornej spôsobilosti, 
h)	zabezpečuje účasť Slovenskej republiky vo vzdelávacích programoch Európskej únie,
i)	zabezpečuje financovanie celoživotného vzdelávania zo štátneho rozpočtu a kontroluje efektívne využívanie prostriedkov zo štátneho rozpočtu.
(4)	V oblasti vedy a techniky
a)	zabezpečuje tvorbu a uskutočňovanie štátnej vednej a technickej politiky vrátane koordinačných, právnych a finančných nástrojov v oblasti vedy a techniky,
b)	zabezpečuje koordináciu činností  ústredných orgánov štátnej správy a Slovenskej akadémie vied v oblasti vedy a techniky,
c)	zabezpečuje financovanie vedy a techniky a kontrolu efektívneho využívania prostriedkov štátneho rozpočtu vynakladaných na vedu a techniku,
d)	zabezpečuje štátne programy výskumu a vývoja a štátne programy rozvoja infraštruktúry výskumu a vývoja,
e)	zabezpečuje a organizuje procesy spojené s implementáciou stimulov pre výskum a vývoj,
f)	zabezpečuje informačné a komunikačné systémy pre potreby výskumu a vývoja,
g)	upravuje podmienky poskytovania stimulov pre výskum a vývoj právnickej osobe, ktorá je podnikateľom, s cieľom zvýšiť úroveň výskumu a vývoja, 
h)	poskytuje stimuly pre výskum a vývoj a kontroluje ich použitie,
i)	zabezpečuje hodnotenie spôsobilosti osôb na vykonávanie výskumu a vývoja,
j)	zabezpečuje medzinárodnú vedecko-technickú spoluprácu vrátane programov Európskej únie pre výskum, technický rozvoj a demonštrácie a účasť Slovenska v medzinárodných výskumných centrách a iniciatívach Európskej únie,
k)	vykonáva činnosti súvisiace s definovaním priorít a spôsobu využitia finančných prostriedkov pre oblasť vedy a techniky,
l)	navrhuje systémové opatrenia v oblasti popularizácie vedy a techniky v spoločnosti vrátane prezentácie a propagácie slovenskej vedy a techniky získaných zo zahraničia,
m)	plní úlohy vyplývajúce zo Zmluvy o pristúpení Slovenskej republiky k Európskym spoločenstvám v oblasti vedy a techniky,
n)	organizačne a administratívne zabezpečuje činnosť Rady vlády Slovenskej republiky pre vedu a techniku.
(5)	V oblasti starostlivosti o deti a mládež
a)	koordinuje činnosti orgánov štátnej správy a orgánov územnej samosprávy pri plánovaní a realizácii štátnej politiky vo vzťahu k deťom a mládeži,
b)	vypracúva koncepciu štátnej politiky vo vzťahu k deťom a  mládeži a aktualizuje návrhy dlhodobých zámerov vlády Slovenskej republiky a návrhy právnych predpisov v tejto oblasti v pôsobnosti ministerstva,
c)	riadi a kontroluje výkon štátnej správy na úseku práce s mládežou v pôsobnosti ministerstva,
d)	utvára právne, organizačné, výskumné a ekonomické podmienky na rozvoj práce s mládežou a podporuje činnosť právnických osôb a fyzických osôb v oblasti práce s mládežou, 
e)	vypracúva koncepciu vzdelávania mládežníckych dobrovoľníkov, mladých vedúcich, mládežníckych vedúcich a osôb pracujúcich s mládežou,
f)	vypracúva metodiku na poskytovanie dotácií zo štátneho rozpočtu na podporu práce s deťmi a mládežou,
g)	metodicky usmerňuje činnosti centier voľného času a školských stredísk záujmovej činnosti,
h)	vydáva rozhodnutia o akreditácií vzdelávacím zariadeniam v oblasti práce s mládežou,
i)	pripravuje podklady pre zaraďovanie centier voľného času a školských stredísk záujmovej činnosti do siete škôl a školských zariadení,
j)	podieľa sa na realizácii medzištátnych dohôd a medzinárodných zmlúv v oblasti programov a aktivít vo vzťahu k deťom a mládeži a navrhuje zastúpenie Slovenskej republiky v medzinárodných organizáciách v tejto oblasti,
k)	spolupracuje s Radou mládeže Slovenska a Združením informačných centier mladých, s Výborom ministrov pre deti a Sekretariátom Výboru ministrov pre deti pri tvorbe a realizácii regionálnych a miestnych politík vo vzťahu k deťom a mládeži,
l)	zabezpečuje financovanie starostlivosti o deti a mládež zo štátneho rozpočtu a kontroluje efektívne využívanie prostriedkov zo štátneho rozpočtu.
(6)	V oblasti štátnej starostlivosti  o šport
a)	organizuje a kontroluje uskutočňovanie štátnej politiky v oblasti športu a koordinuje činnosť ostatných orgánov verejnej správy a iných právnických osôb a fyzických osôb pri jej uskutočňovaní,
b)	riadi a kontroluje výkon štátnej správy v oblasti športu a spravuje informačný systém v oblasti športu,
c)	utvára podmienky pre rozvoj športu, zabezpečuje financovanie športu zo štátneho rozpočtu a kontroluje  efektívne využívanie prostriedkov zo štátneho rozpočtu,
d)	pripravuje a predkladá vláde návrh Národného programu športu, koordinuje tento program a uskutočňuje dohľad nad jeho uskutočňovaním,
e)	utvára podmienky na výber a prípravu športových talentov a športovcov a na športovú reprezentáciu,
f)	podporuje šport detí a mládeže v čase mimo vyučovania a projekty v oblasti rekreačného športu,
g)	podporuje výchovu a vzdelávanie v oblasti športu a schvaľuje Jednotný vzdelávací systém odborníkov v športe v Slovenskej republike,
h)	rozhoduje o akreditácii vzdelávacích zariadení v oblasti športu,
i)	podporuje organizovanie významných medzinárodných športových podujatí v Slovenskej republike,
j)	poskytuje súčinnosť pri budovaní športovej infraštruktúry osobitného významu,
k)	 zostavuje antidopingový program, zverejňuje zoznam dopingových látok a zoznam dopingových látok na liečebné účely,
l)	upravuje organizáciu prípravy športovcov na reprezentáciu Slovenskej republiky 
m)	zabezpečuje bilaterálnu a multilaterálnu spoluprácu v oblasti športu,
n)	vykonáva kontrolu dodržiavania hospodárnosti, efektívnosti, účinnosti a účelnosti pri hospodárení s verejnými prostriedkami poskytnutými z rozpočtu ministerstva.
Čl. 5	
Iné úlohy ministerstva
(1)	Ministerstvo ďalej plní úlohy
a)	vo vzťahu k štátnemu rozpočtu, 
b)	pri správe majetku štátu,
c)	v oblasti legislatívy,
d)	na úseku kontrolnej činnosti,
e)	na úseku krízového manažmentu a ochrany utajovaných skutočností,
f)	na úseku medzinárodných vzťahov,
g)	na úseku európskych záležitostí,
h)	v oblasti rozvoja jednotného informačného systému, informatiky a informatizácie,
i)	na úseku civilnej ochrany obyvateľstva,
j)	v oblasti štátnej štatistiky.
(2)	Podrobnejšie vymedzenie úloh uvedených v čl. 5 ods. 1 ustanovuje organizačný poriadok ministerstva.
Čl. 6	
Zásady činnosti a organizácie ministerstva
(1)	Ministerstvo riadi a za jeho činnosť zodpovedá minister školstva , vedy, výskumu a športu Slovenskej republiky (ďalej len „minister“).
(2)	Ministra v čase jeho neprítomnosti zastupuje v rozsahu jeho práv a povinností štátny tajomník, ktorého vymenúva a odvoláva vláda Slovenskej republiky na návrh ministra. Minister môže poveriť aj v iných prípadoch štátneho tajomníka, aby ho zastupoval v rozsahu jeho práv a povinností. 
(3)	Technicko-organizačné a personálne zabezpečenie činnosti ministerstva plní služobný úrad ministerstva. Služobný úrad riadi a za jeho činnosť zodpovedá vedúci služobného úradu, ktorého vymenúva a odvoláva vláda Slovenskej republiky na návrh ministra.

Čl. 7	
Organizačné členenie ministerstva
(1)	Ministerstvo sa organizačne člení na sekcie. Sekcie sa členia na odbory a odbor sa môže členiť na oddelenia. Sekcia je základným organizačným stupňom riadenia a rozhodovania, nositeľom úloh ministerstva podľa vymedzených okruhov špecifických odborných činností. Minister môže zriadiť samostatný odbor alebo samostatné oddelenie, prípadne iný špecializovaný útvar ministerstva.
(2)	Vnútornú organizačnú štruktúru ministerstva, rozsah pôsobnosti a vzájomné vzťahy organizačných útvarov ministerstva, rozsah oprávnení a zodpovednosti vedúcich zamestnancov upravuje organizačný poriadok ministerstva.
Čl. 8	
Vzťahy ministerstva k ministerstvám, ostatným ústredným orgánom štátnej správy, ďalším orgánom a organizáciám, právnickým osobám a fyzickým osobám
(1)	Ministerstvo pri plnení úloh spolupracuje s ústrednými orgánmi štátnej správy a ostatnými orgánmi a organizáciami.^)

^) Napríklad §38 zákona 575/2001 Z. z.

(2)	Ministerstvo má právo požadovať od miestnych orgánov štátnej správy a od ďalších organizácií podklady potrebné pre svoju riadiacu činnosť.
(3)	Ministerstvo je povinné na požiadanie ústredných orgánov štátnej správy vypracovať podklady potrebné pre výkon ich činnosti v súlade so zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
(4)	Ministerstvo v rámci svojej pôsobnosti rieši v spolupráci s odborovými organizáciami zásadné otázky v oblasti štátnozamestnaneckých vzťahov, pracovnoprávnych vzťahov, odmeňovania zamestnancov, sociálneho zabezpečenia, ochrany zdravia a bezpečnosti pri práci a uzatvárania dohôd o spolupráci a vzájomných partnerských vzťahoch.
Čl. 9	
Zrušovacie ustanovenie
Zrušuje sa Štatút Ministerstva školstva Slovenskej republiky, schválený uznesením vlády Slovenskej republiky číslo 232 z 24. marca 1998.
Čl. 10	
Tento štatút schválila vláda Slovenskej republiky uznesením číslo.... zo dňa .... a nadobúda  účinnosť 1. júla 2010.

									minister

Obsah
Štatút Ministerstva školstva, vedy, výskumu a športu Slovenskej republiky
Čl. 1	Úvodné ustanovenia
Čl. 2	Základné ustanovenia
Čl. 3	Pôsobnosť ministerstva
Čl. 4	Hlavné úlohy ministerstva
Čl. 5	Iné úlohy ministerstva
Čl. 6	Zásady činnosti a organizácie ministerstva
Čl. 7	Organizačné členenie ministerstva
Čl. 8	Vzťahy ministerstva k ministerstvám, ostatným ústredným orgánom štátnej správy, ďalším orgánom
a  organizáciám, právnickým osobám a fyzickým osobám
Čl. 9	Zrušovacie ustanovenie
Čl. 10
Obsah